康王洞呈同遊訥禪師
作者：郭祥正
朝代：宋

paragraphs: 康王洞口無塵埃，青山嶄巖水邅迴。
飛橋百尺渡天險，下聽谷響如奔雷。
凭欄要識物外物，泬寥寥兮何有哉。
但見東阜聳樓閣，碧瓦鱗鱗何崔嵬。
虹電披猖雨新歇，金雲點綴芙蓉開。
斜陽疏光照不入，異景萬變誰能裁。
仙家遺象已可愛，是時况與禪宗來。
瞳人照耀骨森竦，皎如皓月凌寒梅。
險句卷起谷簾水，真珠萬斛收蒼崖。
猿不能啼鳥無語，巨石枯木爲之摧。
達即善用用即妙，斯遊何異登蓬萊。
回頭碌碌利名士，日蠧日朽令人哀。